യാത്രാദുരിതത്തിനു വിരാമം കടമക്കുടിക്ക് പുതിയ പാലം വരുന്നു എറണാകുളം : നടപ്പാലത്തില് വഴിമുട്ടിയ യാത്രയ്ക്ക് അറുതിയാകുന്നു. ചെറിയ കടമക്കുടി പിഴല പാലം പുനര്നിര്മ്മിക്കാന് പത്തരക്കോടിയുടെ ഭരണാനുമതിയായി. പത്തരക്കോടി രൂപ ചെലവിലാണ് പാലം പുനര്നിര്മ്മിക്കുക. ഈ വര്ഷത്തെ ബഡ്ജറ്റില് വകയിരുത്തിയ പദ്ധതിക്ക് ഭരണാനുമതി ലഭിച്ചത് കടമക്കുടിയുടെ ഗതാഗത സൗകര്യ വികസനത്തിന് നാഴികക്കല്ലാകുമെന്ന് കെ എന് ഉണ്ണികൃഷ്ണന് എം എല് എ പറഞ്ഞു. നാട്ടുകാരുടെ ദീര്ഘകാലത്തെ ആവശ്യത്തിനാണ് പുതിയ പാലം യാഥാര്ഥ്യമാകുന്നതോടെ പരിഹാരമാകുന്നത്. നിലവില് പ്രദേശവാസികള്ക്ക് ഒരു നടപ്പാലം മാത്രമാണ് ആശ്രയം. രണ്ടുമീറ്റര് മാത്രമാത്രമായിരുന്നു നടപ്പാതയ്ക്ക് വീതി. പഴക്കമേറിയ നടപ്പാലം തകര്ച്ചയുടെ വക്കിലായതിനെത്തുടര്ന്ന് ഇതിനു സമാന്തരമായി 2019ല് കൊച്ചി നേവി ഒരു ബെയ്ലി ബ്രിഡ്ജ് നിര്മ്മിച്ചിരുന്നു. നെല്, നാളികേര, ചെമ്മീന് കര്ഷകര് അധിവസിക്കുന്ന ഈ മേഖലയിലാണ് കടമക്കുടി പഞ്ചായത്ത് ആസ്ഥാനം നിലകൊള്ളുന്നതും. വലിയ യാത്രാദുരിതമാണ് പ്രദേശവാസികള് അനുഭവിക്കുന്നത് . 60 മീറ്റര് നീളത്തില് 6. 45മീറ്റര് വീതിയിലാണ് പുതിയ പാലം നിര്മ്മിക്കുക. പുതിയ പാലം വരുന്നതോടെ പ്രദേശത്തെ ജനങ്ങളുടെ യാത്രാക്ലേശത്തിന് പരിഹാരമാകും.The post യാത്രാദുരിതത്തിനു വിരാമം കടമക്കുടിക്ക് പുതിയ പാലം വരുന്നു first appeared on MalayalamExpressOnline.